Р Е П У Б Л И К А С Р Б И Ј А

НАРОДНА СКУПШТИНА

01 Број 06-2/87-23

20. април 2023. године

Б е о г р а д

**З А П И С Н И К**

**ПРВЕ СЕДНИЦЕ ПРВОГ РЕДОВНОГ ЗАСЕДАЊА**

**НАРОДНЕ СКУПШТИНЕ РЕПУБЛИКЕ СРБИЈЕ У 2023. ГОДИНИ,**

**ОДРЖАНЕ 19. И 20. АПРИЛА 2023. ГОДИНЕ**

Седница је почела у 10 часова и 15 минута интонирањем Химне Републике Србије.

Седници је председавао др Владимир Орлић, председник Народне скупштине.

Председник је, на основу службене евиденције о присутности народних посланика, констатовао да седници присуствују 134 народна посланика, а применом електронског система за гласање утврђено је да је у сали присутно 167 народних посланика, односно да је присутна већина од укупног броја народних посланика и да постоје услови за рад Народне скупштине, у смислу члана 88. став 5. Пословника Народне скупштине.

Председник је обавестио да су спречени да седници присуствују народни посланици мр Дејан Раденковић, Усаме Зукорлић, проф. др Јахја Фехратовић и Заим Реџеповић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: др Душан Бајатовић, Игор Брауновић, мр Данијела Вујичић, Жика Гојковић, Биљана Драгић, мр Милован Дрецун, Милица Ђурђевић Стаменковски, Енис Имамовић, Шаип Камбери, Драгомир Карић, Селма Кучевић, прим. доц. др Дарко Лакетић, др Ђорђе Микетић, проф. др Тамара Миленковић Керковић, Татјана Пашић, Бранислав Томашевић, Јасмин Хоџић, Сандра Јоковић, Љубинко Ђурковић, Братимир Васиљевић и мр Акош Ујхељи.

Председник је, сагласно члану 86. став 2. Пословника, обавестио да је седница сазвана у року краћем од рока утврђеног у члану 86. став 1. Пословника, због потребе да Народна скупштина што пре размотри предлоге аката из предложеног дневног реда седнице.

Народна скупштина је, већином гласова, усвојила: Записник Треће посебне седнице Народне скупштине Републике Србије у Тринаестом сазиву, одржане 2. и 3. фебруара 2023. године (од 181 присутног народног посланика, 138 је гласало за, три против, два су се уздржала, а 38 није гласало), Записник седнице Првог ванредног заседања Народне скупштине Републике Србије у Тринаестом сазиву, одржане 4, 5, 7, 8. и 9. фебруара 2023. године (од 184 присутна народна посланика, 141 је гласао за, два су се уздржала, а 41 није гласао) и Записник седнице Другог ванредног заседања Народне скупштине Републике Србије у Тринаестом сазиву, одржане 24, 25. и 27. фебруара 2023. године (од 184 присутна народна посланика, 141 је гласао за, један против, један се уздржао, а 41 није гласао).

Затим је Народна скупштина прешла на утврђивање дневног реда.

Изјашњавајући се о предлозима за стављање на дневни ред аката по хитном поступку, Народна скупштина је прихватила: предлог Одбора за финансије, републички буџет и контролу трошења јавних средстава да се, по хитном поступку, стави на дневни ред Предлог Одлуке о избору Савета Државне ревизорске институције, који је поднео Народној скупштини 12. априла 2023. године (од 185 присутних народних посланика, 142 су гласала за, седам против, један се уздржао, а 35 није гласало), предлог Одбора за уставна питања и законодавство да се, по хитном поступку, стави на дневни ред Предлог Одлуке о избору Заштитника грађана, који је поднео Народној скупштини 13. априла 2023. године (од 185 присутних народних посланика, 143 су гласала за, 18 против, један се уздржао, а 23 нису гласала) и предлог Одбора за финансије, републички буџет и контролу трошења јавних средстава да се, по хитном поступку, стави на дневни ред Предлог Одлуке о избору четири члана Републичке комисије за заштиту права у поступцима јавних набавки, који је поднео Народној скупштини 13. априла 2023. године (од 185 присутних народних посланика, 143 су гласала за, 25 против, један се уздржао, а 16 није гласало).

Изјашњавајући се о предлозима за стављање на дневни ред аката по хитном поступку, Народна скупштина није прихватила: предлог народних послaника Мирослава Алексића, Стефана Јовановића, Синише Ковачевића, Владимира Гајића, Санде Рашковић Ивић, Борислава Новаковића, Славице Радовановић, Марине Липовац Танасковић, Ђорђа Станковића, Иване Парлић, Бранислава Томашевића и Владете Јанковића да се, по хитном поступку, стави на дневни ред Предлог Резолуције Народне скупштине Републике Србије о основним принципима за даље политичке активности ради заштите државног и националног интереса на Косову и Метохији, који су поднели Народној скупштини 1. фебруара 2023. године (од 185 присутних народних посланика, 17 је гласало за, један против, један се уздржао, а 166 није гласало) и предлог народних послaника Радмиле Васић, Бошка Обрадовића, мр Ивана Костића, проф. др Тамаре Миленковић Керковић, Милована Јаковљевића и Борка Пушкића да се, по хитном поступку, стави на дневни ред Предлог Одлуке о образовању Анкетног одбора ради утврђивања чињеница и свих околности у вези одржавања лицитације дана 06.02.2023. године и продаје симбола Београда „Генекс“ Куле, који су поднели Народној скупштини 10. фебруара 2023. године (од 185 присутних народних посланика, четири су гласала за, један против, а 180 није гласало).

Народна скупштина је, већином гласова (од 185 присутних народних посланика, 142 су гласала за, 35 против, а осам није гласало), прихватила предлог народног посланика др Владимира Орлића да се обави

**заједнички јединствени претрес о:**

- Предлогу кандидата за први избор чланова Високог савета тужилаштва које бира Народна скупштина, који је поднео Одбор за правосуђе, државну управу и локалну самоуправу (број 119-560/23 од 27. марта 2023. године),

- Предлогу кандидата за први избор чланова Високог савета судства које бира Народна скупштина, који је поднео Одбор за правосуђе, државну управу и локалну самоуправу (број 119-559/23 од 27. марта 2023. године),

- Предлогу одлуке о избору Савета Државне ревизорске институције, који је поднео Одбор за финансије, републички буџет и контролу трошења јавних средстава (број 02-743/23 од 12. априла 2023. године),

- Предлогу одлуке о избору Заштитника грађана, који је поднео Одбор за уставна питања и законодавство (број 02-284/23 од 13. априла 2023. године) и

- Предлогу одлуке о избору четири члана Републичке комисије за заштиту права у поступцима јавних набавки, који је поднео Одбор за финансије, републички буџет и контролу трошења јавних средстава (број 02-750/23 од 13. априла 2023. године).

Народна скупштина је, већином гласова (од 186 присутних народних посланика, 143 су гласала за, 33 против, један се уздржао, а девет није гласало), утврдила дневни ред Прве седнице Првог редовног заседања Народне скупштине Републике Србије у 2023. години, у целини.

Тако утврђени дневни ред је следећи:

**1. Предлог кандидата за први избор чланова Високог савета тужилаштва које бира Народна скупштина**, који је поднео Одбор за правосуђе, државну управу и локалну самоуправу (број 119-560/23 од 27. марта 2023. године),

**2. Предлог кандидата за први избор чланова Високог савета судства које бира Народна скупштина,** који је поднео Одбор за правосуђе, државну управу и локалну самоуправу (број 119-559/23 од 27. марта 2023. године),

**3. Предлог одлуке о избору Савета Државне ревизорске институције,** који је поднео Одбор за финансије, републички буџет и контролу трошења јавних средстава (број 02-743/23 од 12. априла 2023. године),

**4. Предлог одлуке о избору Заштитника грађана,** који је поднео Одбор за уставна питања и законодавство (број 02-284/23 од 13. априла 2023. године),

**5. Предлог одлуке о избору четири члана Републичке комисије за заштиту права у поступцима јавних набавки,** који је поднео Одбор за финансије, републички буџет и контролу трошења јавних средстава (број 02-750/23 од 13. априла 2023. године).

Затим је Народна скупштина прешла на рад по утврђеном дневном реду, односно на **заједнички јединствени претрес о предлозима аката из тачака од 1. до 5. дневног реда**.

Председник је, сагласно члану 192. став 3, а сходно члану 157. став 2. Пословника, отворио заједнички јединствени претрес о:

**- Предлогу кандидата за први избор чланова Високог савета тужилаштва које бира Народна скупштина,**

**- Предлогу кандидата за први избор чланова Високог савета судства које бира Народна скупштина,**

**- Предлогу одлуке о избору Савета Државне ревизорске институције,**

**- Предлогу одлуке о избору Заштитника грађана** и

**- Предлогу одлуке о избору четири члана Републичке комисије за заштиту права у поступцима јавних набавки.**

За реч су се, по Пословнику, јавили народни посланици: Мирослав Алексић – указао на повреде чл. 167. и 85. Пословника, а после објашњења које је дао председник, затражио је да се Народна скупштина, у Дану за гласање, изјасни о томе; Срђан Миливојевић – указао на повреду члана 97. став 3. Пословника, а председник је дао објашњење и Радомир Лазовић – указао на повреду члана 100. Пословника, а председник је дао објашњење.

Народна скупштина није прихватила предлог народног посланика Срђана Миливојевића да време претреса за посланичке групе износи 10 часова (од 185 присутних народних посланика, 37 је гласало за, а 148 није гласало).

Предлоге аката образложили су представници предлагача, народни посланици Јелена Жарић Ковачевић, председник Одбора за уставна питања и законодавство и Верољуб Арсић, председник Одбора за финансије, републички буџет и контролу трошења јавних средстава.

У заједничком јединственом претресу учествовали су народни посланици: проф. др Јелена Јеринић, представник Посланичке групе ЗЕЛЕНО - ЛЕВИ КЛУБ, НЕ ДАВИМО БЕОГРАД, МОРАМО (којој је реплицирао народни посланик Миленко Јованов, након чега је на повреду члана 104. став 2. Пословника указао народни посланик Небојша Цакић, а после објашњења које је дао председник, затражио је да се Народна скупштина, у Дану за гласање, изјасни о томе, а затим су узајамно реплицирали народни посланици проф. др Јелена Јеринић и Миленко Јованов) и Елвира Ковач, заменик председника Посланичке групе САВЕЗ ВОЈВОЂАНСКИХ МАЂАРА.

\*

\* \*

Народна скупштина је, сагласно чл. 132. и 133. Закона о избору народних посланика, на предлог Одбора за административно - буџетска и мандатно - имунитетска питања, констатовала да је престао мандат, пре истека времена на које је изабран, народном посланику Ненаду Филиповићу, даном подношења оставке.

Сагласно Закону о избору народних посланика, извршиће се попуњавање упражњеног посланичког места у Народној скупштини.

\* \*

\*

Председник је продужио рад седнице Народне скупштине и после 18,00 часова.

У наставку заједничког јединственог претреса учествовали су народни посланици: Милија Милетић, заменик председника Посланичке групе ЗА ПОМИРЕЊЕ СПП-УСС-ДСХВ, Бошко Обрадовић, председник Посланичке групе СРПСКИ ПОКРЕТ ДВЕРИ - ПАТРИОТСКИ БЛОК (након чега су узајамно реплицирали народни посланици Миленко Јованов, Бошко Обрадовић и Небојша Бакарец, а затим је на повреду члана 100. Пословника указала народни посланик Горица Гајић, а после објашњења које је дао председник, затражила је да се Народна скупштина, у Дану за гласање, изјасни о томе), Стефан Кркобабић, председник Посланичке групе ПУПС - Солидарност и правда, Сања Јефић Бранковић, представник Посланичке групе Социјалдемократска партија Србије и Александар Јовановић, заменик председника Посланичке групе МОРАМО – ЗАЈЕДНО (коме је реплицирао народни посланик Миленко Јованов, након чега су се за реч, по Пословнику, јавили народни посланици Данијела Несторовић – указала на повреду члана 100. Пословника, а после објашњења које је дао председник, затражила је да се Народна скупштина, у Дану за гласање, изјасни о томе и Радомир Лазовић – указао на повреде чл. 107. и 108. Пословника, а председник је дао објашњење, а затим су се реплику и реч јавили народни посланици Милинка Николић, Верољуб Арсић, представник предлагача, Александар Јовановић и Миленко Јованов), после чега је председник одредио паузу у трајању од једног часа.

Након паузе, седница је настављена у 15 часова и 5 минута.

У наставку заједничког јединственог претреса учествовали су народни посланици: Загорка Алексић, представник Посланичке групе ЈЕДИНСТВЕНА СРБИЈА, Никола Драгићевић, заменик председника Посланичке групе Српска странка Заветници, др Зоран Лутовац, председник Посланичке групе ДЕМОКРАТСКА СТРАНКА – ДС (након чега су узајмно реплицирали народни посланици Миленко Јованов и др Зоран Лутовац), Дејан Шулкић, представник Посланичке групе НАДА - НОВИ ДСС – ПОКС, Мирослав Алексић, председник Посланичке групе Народна странка (поводом чијег излагања су се за реч јавили представници предлагача, народни посланици Владимир Ђукановић, председник Одбора за правосуђе, државну управу и локалну самоуправу и Верољуб Арсић, након чега се за реплику јавио народни посланик Миленко Јованов, а затим је на повреду члана 27. Пословника указала народни посланик Татјана Манојловић и после објашњења које је дао председник, затражила је да се Народна скупштина, у Дану за гласање, изјасни о томе, након чега су узајмно реплицирали народни посланици Мирослав Алексић и Миленко Јованов, а затим су се за реч, по Пословнику, јавили народни посланици Радомир Лазовић – указао на повреду члана 104. Пословника, а председник је дао објашњење и Дејан Булатовић – указао на повреду члана 107. Пословника, а председник је дао објашњење), Павле Грбовић, заменик председника Посланичке групе УЈЕДИЊЕНИ - ССП, ПСГ, ПРЕОКРЕТ, СЛОГА, Дубравка Краљ, представник Посланичке групе ИВИЦА ДАЧИЋ - Социјалистичка партија Србије (СПС), Милан Радин, представник Посланичке групе „АЛЕКСАНДАР ВУЧИЋ - ЗАЈЕДНО МОЖЕМО СВЕ“, Милија Милетић, Александар Оленик (коме је реплицирао народни посланик Милан Радин), Розалија Екрес, Роберт Козма, др Муамер Бачевац, Данијела Несторовић (којој је реплицирао народни посланик Милан Радин), Драгован Милинковић, Ксенија Марковић, др Александра Томић, Борислав Новаковић (коме је председник изрекао меру опомене, а затим се за реплику јавио народни посланик Миленко Јованов, након чега је на повреду члана 109. Пословника указао народни посланик Мирослав Алексић, а председник је дао објашњење), Александар Марковић, Јелена Милошевић, Дијана Радовић, Дејан Булатовић, Наташа Јовановић (након чега су узајмно реплицирали народни посланици Мирослав Алексић и Наташа Јовановић), Небојша Цакић, Ђорђе Комленски (након чега су се за реч, по Пословнику, јавили народни посланици Миодраг Гавриловић – указао на повреду члана 107. став 2. Пословника, а председник је дао објашњење и Ђорђе Комленски – указао на повреду члана 27. Пословника, а председник је дао објашњење), Срђан Миливојевић (коме је реплицирао народни посланик Миленко Јованов) и Маријан Ристичевић.

Првог дана рада, седница је завршена у 20 часова и 10 минута.

**Други дан рада – 20. април 2023. године**

Седница је почела у 10 часова и 5 минута.

Седници је председавао др Владимир Орлић, председник Народне скупштине.

Председник је, на основу службене евиденције о присутности народних посланика, констатовао да седници присуствујe 101 народни посланик, а применом електронског система за гласање утврђено је да је у сали присутно 109 народних посланика и да постоје услови за рад Народне скупштине.

На основу члана 287. Пословника, обавештења, односно објашњења су затражили народни посланици: Милија Милетић, заменик председника Посланичке групе ЗА ПОМИРЕЊЕ СПП-УСС-ДСХВ – од Министарствa финансија, Роберт Козма, представник Посланичке групе ЗЕЛЕНО - ЛЕВИ КЛУБ, НЕ ДАВИМО БЕОГРАД, МОРАМО – од министра спољних послова, министра одбране, министра просвете, министра финансија, министра државне управе и локалне самоуправе, министра за рад, запошљавање, борачка и социјална питања, министра правде и министра грађевинарства, саобраћаја и инфраструктуре, мр Иван Костић, заменик председника Посланичке групе СРПСКИ ПОКРЕТ ДВЕРИ - ПАТРИОТСКИ БЛОК – од министра државне управе и локалне самоуправе, министра унутрашњих послова, председника Републике и министра спољних послова, др Ђорђе Микетић, представник Посланичке групе МОРАМО – ЗАЈЕДНО – од председника Народне скупштине, генералног секретара Народне скупштине, Министарства унутрашњих послова, Републичког јавног тужилаштва, министра здравља и министра рударства и енергетике, Бојана Букумировић, представник Посланичке групе Српска странка Заветници – од Владе Републике Србије, Министарства одбране, Министарства пољопривреде, шумарства и водопривреде, Министарства рударства и енергетике и Министарства за људска и мањинска права и друштвени дијалог, др Драгана Ракић, заменик председника Посланичке групе ДЕМОКРАТСКА СТРАНКА – ДС – од председника Владе, министра рударства и енергетике, директора „Електропривреде Србије”, председника Републике и Тужилаштва за организовани криминал, Владета Јанковић, представник Посланичке групе Народна странка – од министра за бригу о породици и демографију, министра финансија, председника Владе и министра здравља, Зоран Стојановић, представник Посланичке групе НАДА - НОВИ ДСС - ПОКС – од министра рударства и енергетике, министра просвете и министра заштите животне средине, Мариника Тепић, председник Посланичке групе УЈЕДИЊЕНИ - ССП, ПСГ, ПРЕОКРЕТ, СЛОГА – од републичког јавног тужиоца, министра правде, Државног већа тужилаца, Одбора за правосуђе, државну управу и локалну самоуправу, министра унутрашњих послова и Тужилаштва за организовани криминал, проф. др Мирка Лукић-Шаркановић, представник Посланичке групе ИВИЦА ДАЧИЋ - Социјалистичка партија Србије (СПС) – од министра здравља и Небојша Бакарец, представник Посланичке групе „АЛЕКСАНДАР ВУЧИЋ – ЗАЈЕДНО МОЖЕМО СВЕ“ – од Владе Републике Србије.

Председник је обавестио да су спречени да седници присуствују народни посланици проф. др Владимир Обрадовић и Заим Реџеповић.

Према евиденцији Службе Народне скупштине, седници нису присуствовали, а нису обавестили председника о спречености, народни посланици: Јанко Веселиновић, Павле Грбовић, др Данијела Грујић, Биљана Драгић, мр Милован Дрецун, Милица Ђурђевић Стаменковски, Усаме Зукорлић, др Милош Јовановић, проф. др Бранимир Јованчићевић, Шаип Камбери, Синиша Ковачевић, Селма Кучевић, Марија Лукић, Данијела Несторовић, Небојша Новаковић, Татјана Пашић, др Ненад Поповић, Душан Радосављевић, Хаџи Милорад Стошић, Бранислав Томашевић, проф. др Јахја Фехратовић и Сандра Јоковић.

Након тога је председник, сагласно члану 27. и члану 87. ст. 2. и 3. Пословника, продужио рад седнице Народне скупштине и после 18,00 часова.

Затим је Народна скупштина наставила **заједнички јединствени претрес о предлозима аката из тачака од 1. до 5. дневног реда**.

У наставку заједничког јединственог претреса учествовали су народни посланици: Стефан Јовановић, Небојша Бакарец (након чега је на повреду члана 108. Пословника указао народни посланик Зоран Зечевић, а после објашњења које је дао председник, затражио је да се Народна скупштина, у Дану за гласање, изјасни о томе, након чега су узајамно реплицирали народни посланици Мирослав Алексић и Небојша Бакарец), Далибор Јекић, Александар Јерковић (коме је реплицирао народни посланик Милан Радин), Никола Бокан, Александар Мирковић, др Ненад Митровић, Зоран Томић, Владимир Гајић, др Угљеша Мрдић, Борко Стефановић (након чега су узајамно реплицирали народни посланици Миленко Јованов и Борко Стефановић), Марина Рагуш, Натан Албахари, Зоран Зечевић (коме је реплицирала народни посланик Марина Рагуш, након чега је на повреду члана 100. Пословника указао народни посланик Драган Николић, а после објашњења које је дао председник, затражио је да се Народна скупштина, у Дану за гласање, изјасни о томе, а затим су се за реч и реплику јавили народни посланици Верољуб Арсић, представник предлагача и Зоран Зечевић, после чега је председник изрекао меру опомене народном посланику Зорану Зечевићу, а затим се за реплику јавио народни посланик Миленко Јованов, након чега је на повреду члана 27. Пословника указао народни посланик Никола Драгићевић, а после објашњења које је дао председник, затражио је да се Народна скупштина, у Дану за гласање, изјасни о томе), Снежана Пауновић и проф. др Тамара Миленковић Керковић (којој је реплицирао народни посланик Милан Радин), после чега је председник одредио паузу у трајању од једног часа.

Након паузе, седница је настављена у 15 часова и 10 минута.

У наставку заједничког јединственог претреса учествовали су народни посланици: Живота Старчевић, Страхиња Ерац (коме је реплицирао народни посланик Милан Радин, након чега се за реч јавио представник предлагача, народни посланик Верољуб Арсић, а затим су се за реч, по Пословнику, јавили народни посланици Татјана Манојловић – указала на повреду члана 27. Пословника, а после објашњења које је дао председник, затражила је да се Народна скупштина, у Дану за гласање, изјасни о томе и Драган Николић – указао на повреду члана 104. Пословника, а председник је дао објашњење, након чега је председник изрекао меру опомене народном посланику Страхињи Ерцу), Зоран Сандић (коме је реплицирао народни посланик Миленко Јованов) и Зоран Стојановић (коме је реплицирао народни посланик Миленко Јованов).

\*

\* \*

Народна скупштина је, сходно чл. 134. и 135. Закона о избору народних посланика, а на основу Решења Републичке изборне комисије о додели мандата народном посланику ради попуне упражњеног посланичког места у Народној скупштини и Извештаја Одбора за административно-буџетска и мандатно-имунитетска питања, констатовала потврђивање мандата народном посланику Дејану Манићу, изабраном са Изборне листе ИВИЦА ДАЧИЋ – ПРЕМИЈЕР СРБИЈЕ.

Затим је народни посланик Дејан Манић, сагласно члану 17. Закона о Народној скупштини, положио заклетву, након чега му је председник честитао на избору и пожелео успех у будућем раду.

\* \*

\*

У наставку заједничког јединственог претреса учествовали су народни посланици: Радомир Лазовић, председник Посланичке групе ЗЕЛЕНО - ЛЕВИ КЛУБ, НЕ ДАВИМО БЕОГРАД, МОРАМО (коме је реплицирао народни посланик Миленко Јованов), Александар Јовановић, заменик председника Посланичке групе МОРАМО – ЗАЈЕДНО (коме је реплицирао народни посланик Миленко Јованов), Бошко Обрадовић, председник Посланичке групе СРПСКИ ПОКРЕТ ДВЕРИ - ПАТРИОТСКИ БЛОК (коме је реплицирао народни посланик Миленко Јованов, након чега је на повреде чл. 107. и 109. Пословника указао народни посланик Мирослав Алексић, а после објашњења које је дао председник, затражио је да се Народна скупштина, у Дану за гласање, изјасни о томе), Драган Николић, представник Посланичке групе Српска странка Заветници (након чега су се за реч, по Пословнику, јавили народни посланици Радомир Лазовић – указао на повреду члана 100. Пословника, а председник је дао објашњење и Драган Николић – указао на повреду члана 107. Пословника, а после објашњења које је дао председник, затражио је да се Народна скупштина, у Дану за гласање, изјасни о томе), Миодраг Гавриловић, представник Посланичке групе ДЕМОКРАТСКА СТРАНКА – ДС (након чега су узајамно реплицирали народни посланици Миленко Јованов и Миодраг Гавриловић, а затим се за реч јавио представник предлагача, народни посланик Владимир Ђукановић), Мариника Тепић, председник Посланичке групе УЈЕДИЊЕНИ - ССП, ПСГ, ПРЕОКРЕТ, СЛОГА (након чега је на повреде чл. 103. и 104. Пословника указао народни посланик Миодраг Гавриловић, а председник је дао објашњење, после чега су се за реплику и реч јавили народни посланици Миленко Јованов, Владимир Ђукановић, представник предлагача и Мариника Тепић, а затим је на повреду члана 104. Пословника указао народни посланик Дејан Булатовић, након чега су се за реч и реплику јавили народни посланици Владимир Ђукановић, представник предлагача, Мариника Тепић, Миленко Јованов и Владимир Ђукановић, представник предлагача, после чега су се за реч, по Пословнику, јавили народни посланици Горица Гајић – указала на повреду члана 107. став 2. Пословника, а председник је дао објашњење и Сандра Божић – указала на повреду члана 104. Пословника, а председник је дао објашњење) и Милан Радин, представник Посланичке групе "АЛЕКСАНДАР ВУЧИЋ - ЗАЈЕДНО МОЖЕМО СВЕ" (након чега ја на повреду члана 107. Пословника указао народни посланик Борко Стефановић, а председник је дао објашњење).

Затим је председник закључио заједнички јединствени претрес о предлозима аката из тачака од 1. до 5. дневног реда.

Председник је, сагласно члану 87. став 5. Пословника, одредио четвртак, 20. април 2023. године, са почетком у 19,00 часова, као Дан за гласање о тачкама дневног реда Прве седнице Првог редовног заседања Народне скупштине Републике Србије у 2023. години.

Применом електронског система за гласање утврђено је да је у сали присутан 181 народни посланик, односно да је присутна већина од укупног броја народних посланика и да постоје услови за одлучивање.

Затим је Народна скупштина прешла на одлучивање.

**1. тачка дневног реда – ПРЕДЛОГ КАНДИДАТА ЗА ПРВИ ИЗБОР ЧЛАНОВА ВИСОКОГ САВЕТА ТУЖИЛАШТВА КОЈЕ БИРА НАРОДНА СКУПШТИНА**

Народна скупштина није изабрала кандидате за први избор чланова Високог савета тужилаштва које бира Народна скупштина, на предлог Одбора за правосуђе, државну управу и локалну самоуправу:

- др Мирослава Ђорђевића из Београда, доктора правних наука (од 188 присутних народних посланика, 156 је гласало за, девет против, а 23 нису гласала),

- Душана Пурића из Београда, дипломираног правника (од 189 присутних народних посланика, 50 је гласало за, три против, а 136 није гласало),

- Предрага Ћетковића из Новог Сада, адвоката (од 189 присутних народних посланика, 156 је гласало за, 12 против, а 21 није гласао),

- Весну Луковић из Новог Пазара, адвоката (од 189 присутних народних посланика, 11 је гласало за, један против, а 177 није гласало),

- Владимира Симића из Београда, адвоката (од 189 присутних народних посланика, 163 су гласала за, 10 против, један се уздржао, а 15 није гласало),

- проф. др Ненада Тешића из Новог Београда, ванредног професора на Правном факултету Универзитета у Београду (од 189 присутних народних посланика, четири су гласала за, седам против, а 178 није гласало),

- Јелену Глушицу из Београда, дипломираног правника (од 189 присутних народних посланика, 156 је гласало за, 13 против, а 20 није гласало),

- Бојана Петровића из Београда, доцента на Правном факултету Мегатренд универзитета (од 189 присутних народних посланика, 16 је гласало за, два против, а 171 није гласао).

Председник је подсетио да је чл. 51. став 1. и 61. став 6. Закона о Високом савету тужилаштва утврђено да, ако Народна скупштина не изабере све чланове Савета који се бирају у року из члана 50. став 2. овог закона, чланове Савета између свих кандидата који испуњавају услове за избор бира комисија коју чине председник Народне скупштине, председник Уставног суда, председник Врховног касационог суда, Републички јавни тужилац и Заштитник грађана, већином гласова, у року утврђеном законом.

**2. тачка дневног реда – ПРЕДЛОГ КАНДИДАТА ЗА ПРВИ ИЗБОР ЧЛАНОВА ВИСОКОГ САВЕТА СУДСТВА КОЈЕ БИРА НАРОДНА СКУПШТИНА**

Народна скупштина је гласовима две трећине свих народних посланика изабрала кандидата Александра Поповића из Београда, дипломираног правника, за члана Високог савет судства кога бира Народна скупштина,на предлог Одбора за правосуђе, државну управу и локалну самоуправу(од 189 присутних народних посланика, 175 је гласало за, седам против, а седам није гласало).

Народна скупштина није изабрала кандидате за први избор чланова Високог савета судства које бира Народна скупштина, на предлог Одбора за правосуђе, државну управу и локалну самоуправу:

- проф. др Јелену Вучковић из Ниша, ванредног професора на Правном факултету Универзитета у Крагујевцу (од 189 присутних народних посланика, 155 је гласало за, 11 против, а 23 нису гласала),

- Жикицу Дроњка из Новог Сада, адвоката (од 189 присутних народних посланика, пет је гласало за, 12 против, а 172 нису гласала),

- проф. др Николу Бодирогу из Београда, редовног професора на Правном факултету Универзитета у Београду (од 189 присутних народних посланика, 166 је гласало за, 12 против, а 11 није гласало),

- Марину Грбић из Београда, дипломираног правника (од 189 присутних народних посланика, четири су гласала за, два против, а 183 нису гласала),

- Растка Брајковића из Београда, адвоката (од 189 присутних народних посланика, два су гласала за, два против, а 185 није гласало),

- Срђана Стефановића из Београда, адвоката (од 189 присутних народних посланика, 164 су гласала за, четири против, а 21 није гласао),

- проф. др Наташу Делић из Београда, редовног професора на Правном факултету Универзитета у Београду (од 189 присутних народних посланика, 23 су гласала за, два против, а 164 нису гласала).

Затим је председник Народне скупштине, у име народних посланика и у своје име, честитао изабраном члану Високог савета судства на избору и пожелео му успех у раду.

Председник је подсетио да је чл. 51. став 1. и 61. став 6. Закона о Високом савету судства утврђено да ако Народна скупштина не изабере све чланове Савета који се бирају у року из члана 50. став 2. овог закона, преостале чланове Савета између свих кандидата који испуњавају услове за избор бира комисија коју чине председник Народне скупштине, председник Уставног суда, председник Врховног касационог суда, Републички јавни тужилац и Заштитник грађана већином гласова, у року утврђеном у Закону.

**3. тачка дневног реда – ПРЕДЛОГ ОДЛУКЕ О ИЗБОРУ САВЕТА ДРЖАВНЕ РЕВИЗОРСКЕ ИНСТИТУЦИЈЕ**

Народна скупштина је, већином гласова свих народних посланика (од 189 присутних народних посланика, 155 је гласало за, 26 против, а осам није гласало), усвојила Предлог одлуке о избору Савета Државне ревизорске институције, у целини.

Затим је председник Народне скупштине, у име народних посланика и у своје име, честитао председнику, потпредседнику и члановима Савета Државне ревизорске институције на избору и пожелео им успех у раду.

**4. тачка дневног реда – ПРЕДЛОГ ОДЛУКЕ О ИЗБОРУ ЗАШТИТНИКА ГРАЂАНА**

Народна скупштина је, већином гласова свих народних посланика (од 189 присутних народних посланика, 156 је гласало за, 32 против, а један није гласао), усвојила Предлог одлуке о избору Заштитника грађана, у целини.

Затим је председник Народне скупштине, у име народних посланика и у своје име, честитао господину Зорану Пашалићу на избору и пожелео му успех у раду.

**5. тачка дневног реда – ПРЕДЛОГ ОДЛУКЕ О ИЗБОРУ ЧЕТИРИ ЧЛАНА РЕПУБЛИЧКЕ КОМИСИЈЕ ЗА ЗАШТИТУ ПРАВА У ПОСТУПЦИМА ЈАВНИХ НАБАВКИ**

Народна скупштина је, већином гласова свих народних посланика (од 189 присутних народних посланика, 156 је гласало за, 23 против, а 10 није гласало), усвојила Предлог одлуке о избору четири члана Републичке комисије за заштиту права у поступцима јавних набавки, у целини.

Затим је председник Народне скупштине, у име народних посланика и у своје име, честитао члановима Републичке комисије за заштиту права у поступцима јавних набавки на избору и пожелео им успех у раду.

Након тога, Народна скупштина је, сагласно члану 103. став 6. Пословника, прешла на одлучивање о повредама Пословника на које су, у току седнице, указали народни посланици.

Народна скупштина је одлучила да није било повреда: чл. 167. и 85. Пословника, на које је указао народни посланик Мирослав Алексић, на седници 19. априла 2023. године, у 10 часова и 32 минута (од 170 присутних народних посланика, један је гласао за, један против, а 168 није гласало), члана 104. став 2. Пословника, на коју је указао народни посланик Небојша Цакић, на седници 19. априла 2023. године, у 11 часова и 25 минута (од 161 присутног народног посланика, један је гласао за, један против, а 159 није гласало), члана 100. Пословника, на коју је указала народни посланик Горица Гајић, на седници 19. априла 2023. године, у 12 часова и 50 минута (од 160 присутних народних посланика, један је гласао за, а 159 није гласало), члана 100. Пословника, на коју је указала народни посланик Данијела Несторовић, на седници 19. априла 2023. године, у 13 часова и 40 минута (од 159 присутних народних посланика, један је гласао за, а 158 није гласало), члана 27. Пословника, на коју је указала народни посланик Татјана Манојловић, на седници 19. априла 2023. године, у 16 часова и 42 минута (од 160 присутних народних посланика, 160 није гласало), члана 108. Пословника, на коју је указао народни посланик Зоран Зечевић, на седници 20. априла 2023. године, у 11 часова и 25 минута (од 158 присутних народних посланика, шест је гласало за, два против, а 150 није гласало), члана 100. Пословника, на коју је указао народни посланик Драган Николић, на седници 20. априла 2023. године, у 13 часова и 18 минута (од 157 присутних народних посланика, шест је гласао за, а 151 није гласао), члана 27. Пословника, на коју је указао народни посланик Никола Драгићевић, на седници 20. априла 2023. године, у 13 часова и 37 минута (од 156 присутних народних посланика, шест је гласало за, а 150 није гласало), члана 27. Пословника, на коју је указала народни посланик Татјана Манојловић, на седници 20. априла 2023. године, у 15 часова и 36 минута (од 154 присутна народна посланика, 154 нису гласала), чл. 107. и 109. Пословника, на које је указао народни посланик Мирослав Алексић, на седници 20. априла 2023. године, у 16 часова и 27 минута (од 152 присутна народна посланика, један је гласао против, а 151 није гласао) и члана 107. Пословника, на коју је указао народни посланик Драган Николић, на седници 20. априла 2023. године, у 16 часова и 44 минута (од 153 присутна народна посланика, осам је гласало за, а 145 није гласало).

\*

\* \*

Заклетве су положили Душко Пејовић, председник, Марија Обреновић, потпредседник и Невенка Бојанић, Маријана Симовић и Љиљана Димитријевић, чланови Савета Државне Ревизорске институције, као и Зоран Пашалић, Заштитник грађана.

\* \*

\*

Пошто је Народна скупштина обавила разматрање свих тачака дневног реда ове седнице и одлучивање о њима, председник Народне скупштине је, сагласно члану 102. Пословника, закључио Прву седницу Првог редовног заседања Народне скупштине Републике Србије у 2023. години.

Седница је закључена у 19 часова и 40 минута.

|  |  |  |
| --- | --- | --- |
| ГЕНЕРАЛНИ СЕКРЕТАР  Срђан Смиљанић |  | ПРЕДСЕДНИК  др Владимир Орлић |